Dagbladet Sørlandet

Dagbladet Sørlandet var en dagsavis utgitt i Kristiansand fra 1907 til 1990. Avisen var lenge en partiavis for Arbeiderpartiet.

Avisen kom først ut som Sørlandets Social-Democrat, med en prøveutgave 21. desember 1906, og første ordinære utgave 5. januar 1907, trykket hos Fædrelandsvennen. I begynnelsen kom avisen ut ukentlig, men 1. april 1909 ble avisen dagsavis. 30. april 1923 ble navnet endret til Dagbladet Sørlandet,Dagbladet Sørlandet Arkivportalen (Statsarkivet i Kristiansand). Hentet 17. april 2015. Arkiv etter at Komintern-eksekutiven, i et brev til Arbeiderpartiet av 1922, hadde krevd at betegnelsene «sosialdemokrat» og «demokrat» måtte fjernes fra alle partiavisers navn. Splittelsene i arbeiderbevegelsen etter første verdenskrig skapte en vanskelig situasjon for avisen, men etter at Norges Socialdemokratiske Arbeiderparti gikk inn i Arbeiderpartiet i 1927 opplevde avisen ny vekst, og den fikk distribusjon til hele Vest-Agder.

Kjente redaktører inkluderer Ole Øisang (1920–1925), Olav Scheflo (1931–1939) og Odd Lien (1956-1977). Jakob Friis var en fast bidragsyter, og Olav Brunvand var journalist i avisen fra 1934 til 1939.

Under den tyske okkupasjonen opphørte utgivelsene fra 28. januar 1941 til 8. mai 1945, men avisen tok seg opp igjen etter krigen. I 1965 hadde avisen et opplag på 8 129 eksemplarer, men i 1986 hadde dette sunket til 5 721 eksemplarer, og avisen opplevde store økonomiske problemer. Redaktør fra 1984 til 1986, Arne Tumyr, ble den siste redaktøren med tilknytning til Arbeiderpartiet, før avisen ble solgt til Trygve Hegnar, som beholdt avisen i to år uten å lykkes i å skape økonomisk grunnlag for fortsatt drift. Etter at en lokal gruppe investorer hadde gjort et nytt forsøk, gikk avisen til slutt inn 7. februar 1990.

 Referanser 

 Eksterne lenker 
 Kataloger til arkiver etter avisen Sørlandet hos Statsarkivet i Kristiansand

Kategori:Kristiansands historie
Kategori:Aviser etablert i 1907
Kategori:Aviser nedlagt i 1990
Kategori:Nedlagte aviser i Kristiansand
Kategori:Nedlagte aviser i Vest-Agder
Kategori:Kultur i Kristiansand
Kategori:Partiaviser (Arbeiderpartiet)